ועדת הכלכלה, כנסת 19, פרוטוקול מספר 342, 2014-08-12 12:45

אבישי ברוורמן: רבותי, נערוך פה דיון ממצה, שלא יארך יותר מ-5 דקות להערכתי, אלא אם כן תהיה פה איזו התייחסות מסוימת.

אבישי ברוורמן: על סדר היום בקשת פטור מהקמת תאגיד מים לפי סעיף 6א(ג) לחוק תאגידי מים וביוב, התס"א-2001 – המועצה המקומית נאות חובב.

אבישי ברוורמן: מכיוון שאני רואה פה את ידידי אנדרי אוזן, כשהגעתי בשנת 1990 לבאר-שבע, והייתי בה 16 שנים, אנדרי אוזן היה שותף וחבר – גם כשהיה סגן ראש העירייה, וחשבנו אפילו שהוא יהיה ראש עירייה – ועשה הרבה מאוד דברים טובים, אבל הוא קיבל עכשיו תפקיד שהוא עושה אותו נאמנה.

אבישי ברוורמן: אני זכיתי להיות המגשר עוד לפני שהוא נכנס לתפקיד.

אבישי ברוורמן: היום נאות חובב באמת מתקדמת בצורה בלתי רגילה.

אבישי ברוורמן: לכן הפטור הזה הגיוני.

אבישי ברוורמן: תיכף יסבירו אותו.

אבישי ברוורמן: בהזדמנות זו, איפה אלון מסר?

אבישי ברוורמן: שלום מר מסר.

אבישי ברוורמן: אלון מסר פנה אלי ואמר לי: יש עוד גוף אחד שקוראים לו תפן.

אבישי ברוורמן: אמרתי לו: "תפדל, בבקשה".

אבישי ברוורמן: אלא מה, נרדמתם עוד פעם בלילה.

<אתי בנדלר: לשם כך יש לילות, אדוני...

<אלון מסר: התעכבנו קצת בתהליך.

אבישי ברוורמן: לכן נעביר היום את הבקשה של נאות חובב ונצטרך לכתת את רגלינו פעם נוספת בשביל תפן.

אבישי ברוורמן: אני כבר אומר מראש שאנחנו מתכוונים לתת פטור גם לתפן, מה שניתן לנאות חובב.

אבישי ברוורמן: מי יציג את זה?

<לאה ורון: הפנייה היא של שר הפנים ולכן נציגי משרד הפנים הם שצריכים להציג את הבקשה.

אבישי ברוורמן: מר בנישתי, גברת מלמד, מי שרוצה יציג את זה, בבקשה.

<אורית מלמד: חוק תאגידי מים וביוב מטיל חובה על רשות מקומית להעביר את הפעלת משק המים והביוב בתחומה לידי תאגיד, כאשר סעיף 6א(ג) לחוק מסמיך את שר הפנים לפטור מהחובה הזאת, וזה טעון הסכמה של שר האוצר, שר התשתיות ואישור ועדת הכלכלה, וזה צריך להיעשות מטעמים מיוחדים.

<אורית מלמד: אנחנו סבורים שקיימים טעמים מיוחדים שמצדיקים את מתן הפטור – פירטנו את זה במכתב –בגלל המאפיינים המיוחדים של המועצה המקומית נאות חובב שהיא מועצה מקומית תעשייתית.

<אורית מלמד: קודם כול, מבחינת הניהול של משק המים והביוב – הוא מנוהל על-ידה ברמה סבירה.

<אורית מלמד: אנחנו לא רואים שום יתרון להעביר את זה לידי חברה.

<אורית מלמד: וגם בשל המאפיין העיקרי שלה, שהיא בעצם מועצה תעשייתית ללא אזורי מגורים וללא תושבים בתחומה.

אבישי ברוורמן: אני במקרה מכיר את המקום הזה לפני ולפנים.

אבישי ברוורמן: אלון מסר ממשרד האוצר, אתה תומך בזה?

<אלון מסר: כן.

<אלון מסר: שר האוצר תומך בבקשה וחתום עליה.

<אלון מסר: אנחנו חושבים שיש פה טעמים מיוחדים.

<אלון מסר: בנוסף למה שנציגת משרד הפנים אמרה, צריך להגיד שבמועצה תעשייתית גם המינוי של חברי המועצה שונה מאשר ברשות מקומית.

<אלון מסר: לא מדובר בבחירות ציבוריות אלא המועצה ממונה על-ידי שר הפנים.

<אלון מסר: יש נציגי ממשלה שגם חברים במועצת הרשות המקומית.

<אלון מסר: אנחנו לא רואים שזה יפגע.

אבישי ברוורמן: יפה.

<אתי בנדלר: כמה מועצות תעשייתיות יש?

<אלון מסר: שתיים.

<אתי בנדלר: שתיים בסך הכול, נאות חובב ותפן.

אבישי ברוורמן: הם ותפן, ובזה אנחנו מסיימים.

אבישי ברוורמן: עוד מישהו רוצה להגיד משהו נגד העניין או לטובת העניין?

<אורית מלמד: רק הערה, ביקשנו לתת את זה ל-5 שנים ואחר-כך לעוד 5 שנים.

<אורית מלמד: זה בגלל דרישה של משרד התשתיות.

<אתי בנדלר: מה הטעם לכך?

אבישי ברוורמן: מה הטעם?

אבישי ברוורמן: מי מייצג את משרד התשתיות?

<יחזקאל ליפשיץ: אנחנו מציעים ליצור איזון.

<יחזקאל ליפשיץ: בעצם עמדת רשות המים היתה לתת פטור זמני שיסתיים אחרי כמה שנים ואילו עמדת משרד האוצר היתה לתת פטור קבוע.

<יחזקאל ליפשיץ: אנחנו מציעים לתת משהו שימזג את שתי האפשרויות בעצם.

אבישי ברוורמן: אתם בגישה הסובייטית, של תוכנית חומש, תוכנית חמש שנתית.

<יחזקאל ליפשיץ: אני לא יודע שהסובייטים חשבו על 5 שנים.

אבישי ברוורמן: כך תמיד זה היה בברית-המועצות, תוכניות חומש.

אבישי ברוורמן: זה היה התכנון הסובייטי.

<אתי בנדלר: מה יקרה לקראת תום אותן 5 שנים?

<יחזקאל ליפשיץ: כרגע אנחנו עורכים, כפי שהוועדה בוודאי יודעת, בחינה של כל נושא התאגידים, תאגידי המים והביוב, נושא שעלה לדיון כאן בוועדה לא מעט פעמים.

<יחזקאל ליפשיץ: לכן אנחנו מציעים שהפטור יינתן ל-5 שנים והפטור יתחדש אוטומטית.

<יחזקאל ליפשיץ: הפטור יהיה פטור קבוע מייד בתום 5 השנים, אלא אם כן אחד משלושת השרים – שר הפנים, שר התשתיות או שר האוצר – יתנגד.

<אתי בנדלר: הייתי מציעה לתת פטור ל-5 שנים, ואם רוצים להאריך תבואו עוד פעם.

<אתי בנדלר: מדוע בחקיקת משנה לעשות דרכים כאלה ואחרות?

<אתי בנדלר: אני מציעה לתת פטור ל-5 שנים.

<אתי בנדלר: אפשר אמנם היה "להחליק" את זה כאן, אבל העיקרון הוא שהכנסת נותנת פטור קבוע או נותנת פטור לתקופה מוגבלת.

<אתי בנדלר: אבל אם היא נותנת פטור חלקי, זאת אומרת לתקופה מוגבלת, אז ראוי שהיא תהיה ב-loop של מקבלי ההחלטה לגבי הארכה לאחר מכן.

אבישי ברוורמן: קיבלתי.

אבישי ברוורמן: בבקשה, אדוני, יושב-ראש מועצת נאות חובב.

<אנדרי אוזן: קודם כול, צהרים טובים לכולם.

<אנדרי אוזן: תודה על הדיון המהיר.

<אנדרי אוזן: אני מבקש להתייחס לנקודה שהעלה נציג משרד התשתיות והאנרגיה לגבי הפטור שהוא כביכול ל-5 שנים.

<אנדרי אוזן: ההצעה שלהם היתה להאריך את זה אוטומטית במידה ולא יהיו התנגדויות.

<אנדרי אוזן: יצא מכך שאנחנו נקבל פטור ל-5 שנים.

<אנדרי אוזן: אני חושב שזה לא הגיוני, ואגיד לכם מדוע.

<אנדרי אוזן: אנחנו דנים בעניין הפטור מתאגיד – אני יכול להגיד לכם כראש מועצה – יותר מ-4 שנים, בגלל כל הבירוקרטיה, החל מרשות המים והסברים לכל העולם ומפגשים, ובסוף קיבלנו כבר בקדנציה הקודמת פטור משר הפנים ושר האוצר, מה שלא חייב את משרד התשתיות.

אבישי ברוורמן: מר אוזן, אני מחזק אותך.

<לאה ורון: זה הגיע לוועדת הכלכלה בתקופה שלפני הבחירות.

<אנדרי אוזן: זה הגיע לוועדת הכלכלה ואז היושב-ראש אמר לי שצריך עכשיו לפי החוק להמתין עד שיחליטו השרים החדשים.

<אנדרי אוזן: לְמה אנחנו מובילים?

<אנדרי אוזן: הרי במה עוסקת המועצה התעשייתית נאות חובב?

<אנדרי אוזן: היא עוסקת בנושא שפכים בלבד.

<אנדרי אוזן: אז למה "לתזז" אותנו, "לתזז" את הוועדה ו"לתזז" את הפקידוּת?

<אנדרי אוזן: הרי אם זה נכון היום- - -

אבישי ברוורמן: אני אומר לך בצורה ברורה, אם משרד התשתיות יוריד את הבקשה שלו – כי אני לא רוצה להתחיל להיכנס לריב בין השרים – אתן עכשיו, כפי שהציעו משרד האוצר ומשרד הפנים, פטור קבוע.

<אנדרי אוזן: תנו לנו פטור קבוע כדי שלא תהיה דחייה עוד פעם.

אבישי ברוורמן: אבל בשביל זה אני צריך את ההסכמה של משרד התשתיות, כי אני הולך להחליט עכשיו.

אבישי ברוורמן: אם שר התשתיות נתן הוראה לקבוע 5 שנים אני לא רוצה להיכנס ביניהם.

<אנדרי אוזן: אולי השר לא ידע שכפועל יוצא מזה- - -

אבישי ברוורמן: זה שהשר לא יודע לא אומר.

אבישי ברוורמן: הוא אחראי.

אבישי ברוורמן: יש לך הצעה?

<אלון מסר: היום דה פקטו העובדה שלא ניתן למועצה פטור לא שינתה בשום צורה.

<אלון מסר: לא היתה איזו סנקציה או משהו כזה כנגד הרשות.

<אלון מסר: זה לא שינה משהו בפועל.

<אנדרי אוזן: אגיד לך מה החשש.

<אנדרי אוזן: מי שלא הקים תאגיד "מקורות" עיקלו את החשבונות שלו.

<אנדרי אוזן: הגענו לשרים והגענו לכל העולם ומלואו.

<אלון מסר: הם אומרים שזה לא כך.

<אנדרי אוזן: סליחה, "מקורות" עיקלו חשבונות.

<אנדרי אוזן: אולי הוא לא מודע לכך.

<אנדרי אוזן: תבדוק את מה שאני אומר לך.

<לאה ורון: יש חשש שיעקלו חשבונות.

אבישי ברוורמן: אנדרי אוזן אתה אמרת בבירור.

אבישי ברוורמן: רבותי, אני צריך לקבל תשובה מיידית.

אבישי ברוורמן: אם משרד התשתיות מוכן להוריד את ההסתייגות שלו, נאשר פטור קבוע, אצביע על זה וסיימנו.

אבישי ברוורמן: אם משרד התשתיות עומד בעמדתו, אלך על הפטור ל-5 שנים ואתם תחזרו לפה בעוד 5 שנים.

אבישי ברוורמן: אלה שתי האפשרויות, כך או כך.

<יחזקאל ליפשיץ: כלומר, העמדה היא שמכיוון שהפטור הזה לא יכול להתחדש באופן אוטומטי לאחר 5 שנים- - -

אבישי ברוורמן: נכון, אז יחזרו לוועדה.

<יחזקאל ליפשיץ: האם תאפשרו לי לערוך בדיקה קצרצרה?

אבישי ברוורמן: בבקשה, אני נותן לך, תתקשר בטלפון ותחזור אלינו.

אבישי ברוורמן: רבותי, היום כנראה יום של חוכמה.

אבישי ברוורמן: אם כך, נלך לפטור קבוע.

אבישי ברוורמן: אני מעלה את זה להצבעה.

אבישי ברוורמן: אני מאשר את זה פה אחד.

אבישי ברוורמן: ברוכים תהיו.

אבישי ברוורמן: תודה רבה.

אבישי ברוורמן: להתראות.

<אנדרי אוזן: תודה רבה לכולם.